Чифлик (Кочанско)

**Чифлик** — село во Општина Чешиново-Облешево, во областа Кочанско Поле, во околината на градот Кочани.

## Географија и местоположба

мини|300п|лево|Поглед во селото

Селото се наоѓа во средишниот дел на Кочанското Поле, сместено во Општина Чешиново-Облешево, недалеку од патот Кочани-Штип. Селото е рамничарско, сместено на надморска височина од 295 метри. Од градот Кочани, селото е оддалечено 13 километри.

До селото поминува патот Кочани-Штип, кој сега е заменет со новиот експресен пат Штип-Кочани на А3.

Селото се наоѓа десно од реката Брегалница, а во близина се наоѓаат селата Облешево на североисток и Чешиново на запад. Во минатото се споменувало и како **Полски Пашаџик**. Во 1921 и 1926 година, Брегалница го поплавила селото. Водата за пиење во минатото се добивала од бунари.

Месностите во атарот ги носат следниве имиња: Мраморица, Стара Река, Пералиште, Долно Поле, Прстен, Гладни Рид, Оризиште, Шамак, Млешки, Средно Поле и Ѓурлук.

Селото има збиен тип, чии поединечни групи на куќи се наречени по поголемите родови како Ќеримци, Пачаризи, Табаци и други.

## Историја

Народната традиција пренесува дека на местото на денешното село постоело село уште пред доаѓањето на Турците. Во тоа село имало манастир, но со доаѓањето на Турците тие ги убиле поповите и го срушиле селото. По ова, земјата била во посед на некој паша.

Први жители кои дошле на пашината земја и кои го основале денешното село биле предците на македонските родови Ќеримци, Пачаризи и Табаци, кои дошле од пустото селиште Буќевци, во подножјето на Плачковица. Ова ново село Турците го нарекле **Пашаџик** или **Полски Пашаџик** за разликување од Пашаџиково на Осоговските Планини. По Првата светска војна, селото било водено како Полски Пашаџик, а потоа како **Оливерово**. Меѓутоа, Македонците од селото секогаш го нарекувале Чифлик.

Во 1912 година, во селото имало околу 30 македонски домаќинства.

## Стопанство

Атарот на селото зафаќа простор од 5,7 километри квадратни. На него преовладува обработливото земјиште на површина од 435 хектари, па затоа селото има полјоделска функција.

Во него услужни објекти.

Во отоманскиот период во селото имало осум чифлици, чии сопственици биле: пет од Кочани (Омер-ефенди, Кара Омер, Барјактар Омер, Суљеман Арнаут и Македонецот Ципур), двајца од Штип (Каракач Мемет и Евреинот Јауди Бор) и еден од Скопје (Ибраим-ефенди). Оваа земја била купена од мештаните по Балканските војни и по Првата светска војна.

## Население

Според статистиката на Васил К’нчов („Македонија, Етнографија и статистика“) од 1900 година, во Чифлик (Пашаџик Полски) живееле 220 жители, сите Македонци.

Според егзархискиот секретар Димитар Мишев („La Macédoine et sa Population Chrétienne“), во 1905 година во Чифлик имало 304 Македонци, под врховенството на Бугарската егзархија.

Според германска карта издадена во 1941 година, а заснована на пописот на Кралството Југославија од 1931 година, селото имало 250 Македонци.

Селото е средно по големина, населено со македонско население. Тоа, во 1961 година имало 623, а во 1994 година 706 жители.

Според пописот од 2002 година, селото имало 667 жители, од кои 666 Македонци и 1 Србин.

Според последниот попис од 2021 година, во селото живееле 545 жители, од кои 511 Македонци и 34 лица без податоци.

### Родови

Чифлик е македонско село. Сите жители потекнуваат од доселеници.

Според истражувањата од 1960 година, родови во селото се:
* **Најстари родови:** *Табаци* (11 к.), *Ќеримци* или *Јанковци* (9 к.), *Пачаризи* (8 к.) и *Бошковци* (4 к.), тие порано живееле во старото село. *Табаци* и *Бошковци* порано биле еден род, во родот Ќеримци некој човек се оженил со православна Ромка, и затоа во овој род и сега има некои луѓе со темна боја на кожата.
* **Доселеници:**
****Доселеници со познато потекло:** *Трогерчанци* (5 к.), доселени се од селото Трогерци кај Штип; *Златановци* (5 к.), доселени се од селото Чешиново, таму биле род со *Кашовци*; *Неделковци* (6 к.), доселени се од селото Ерџелија во Овче Поле; *Шоневци* (3 к.), доселени се од селото Спанчево; *Припечанци* (2 к.), доселени се од селото Припечани; *Јаќимовци* (1 к.), основачот на родот е доселен како посинет од селото Спанчево;
****Доселеници со непознато потекло:** *Вардинци* (5 к.) и *Колевци* (9 к.), доселени се, но не знаат од каде.
****Најнови доселеници:** *Егејци* (2 к.) и *Полачани* (10 к.), првите дошле во 1947 година од Егејска Македонија и добиле земја и куќи од државните власти, а вторите дошле во 1949 година кога во Чифлик била основана работничката задруга. Имаат потекло од селото Полаки на Осогово. Во 1960-тите години немале свои куќи и земја и работеле во селската задруга „Буковец“.

### Иселеништво

Во поново време е забележано значително иселување од селото.

## Општествени установи

* Подрачното основно училиште „Климент Охридски“, петгодишно основно училиште во состав на ОУ „Климент Охридски“ - Облешево
* Задружен дом


Податотека:Општествен објект во Чифлик.jpg|Задружниот дом
Податотека:ОУ „Климент Охридски“ - Чифлик.jpg|Основното училиште


## Самоуправа и политика

На крајот од XIX век, Чифлик било село во Кочанската Каза на Отоманското Царство.

Селото влегува во рамките на Општина Чешиново-Облешево, која била создадена при новата територијална поделба на Македонија во 2004 година. Во периодот од 1996-2004 година, селото било седиште на некогашната Општина Облешево.

Во периодот 1962-1996 година, селото се наоѓало во рамките на големата Општина Кочани. Во периодот од 1955 до 1962 година, селото влегувало во рамките на тогашната општина Облешево.

Во периодот 1952-1955, селото било дел од тогашната општина Облешево, во која покрај селото Чифлик се наоѓале селата Бања, Горни Подлог, Долни Подлог, Мојанци, Облешево, Спанчево и Тркање. Во периодот 1950-1952, селото било дел од некогашната општина Облешево, во која влегувале селата Бања, Облешево, Спанчево и Чифлик.

### Избирачко место

Во селото постои избирачкото место бр. 0885 според Државната изборна комисија, сместено во просториите на домот на културата.

На претседателските избори во 2019 година, на ова избирачко место биле запишани вкупно 537 гласачи. На локалните избори во 2021 година, на ова избирачко место биле запишани вкупно 539 гласачи.

## Културни и природни знаменитости

;Археолошки наоѓалишта
* Гробишта — некропола од доцноантичко време.

;Цркви
* Црква „Св. Наум Охридски“ — главна селска црква; и
* Евангелска црква — евангелска црква.

;Параклиси
* Параклис „Успение на Пресвета Богородица“ — параклис во селото

;Споменици
* Споменик на НОБ


Податотека:Споменик на НОБ во Чифлик 2.jpg|Спомен-плочата на споменикот
Податотека:Црква „Св. Наум Охридски“ - Чифлик.jpg|Главната селска црква „Св. Наум Охридски“
Податотека:Споменик на НОБ во Чифлик.jpg|Споменикот во селото
Податотека:Евангелска црква во Чифлик.jpg|Евангелската црква во селото


## Редовни настани

;Слави
* Атанасовден летен — главна селска слава

## Култура и спорт

* ФК Ревија (Чифлик)

## Поврзано
* Општина Чешиново-Облешево
* Кочанска Котлина

## Наводи

## Надворешни врски


Категорија:Села во Македонија
Категорија:Кочански села
Категорија:Села во Општина Чешиново-Облешево